Rethemnos Live

Φθινοπωρινό Bazaar στο Τζεπέτο!
2025-11-09 11:00 - 19:00 (Europe/Athens) | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
Μαζί με το φθινόπωρο επιστρέφουν και τα Bazaar στο Τζεπέτο!
Σας περιμένουμε την Κυριακή 9 Νοεμβρίου από τις 11 το πρωί ως τις 7 το απόγευμα για καφεδάκι, κουβέντα και ψώνια από τους/τις τοπικούς/ές δημιουργούς μας, που φτιάχνουν με τα χεράκια τους εντυπωσιακά prints, κοσμήματα, ζωγραφιές, αυτοκόλλητα, κεράκια και πολλές ακόμη όμορφες δημιουργίες!
Συνεταιρισμός Τζεπέτο
Kατεχάκη και Χειμάρας, Ρέθυμνο

Ξενάγηση στο Μουσείο Σύγχρονης Τέχνης Κρήτης στην έκθεση «ΕΙΣΑΙ ΟΤΙ ΦΟΡΑΣ»
2025-11-09 12:00 - 13:00 | Μουσείο Σύγχρονης Τέχνης Κρήτης, Μεσολογγίου 32, Ρέθυμνο, Ρεθύμνου, Ελλάδα
Ξενάγηση στο Μουσείο Σύγχρονης Τέχνης Κρήτης την Κυριακή, 9 Νοεμβρίου 2025, στις 12:00 στην έκθεση: ΕΙΣΑΙ ΟΤΙ ΦΟΡΑΣ (WHAT YOU WEAR IS WHAT YOU ARE)
Επιμέλεια: Μαρία Μαραγκού, Μαρία Παναγίδου, Σταύρος Καβαλλάρης
Το Μουσείο Σύγχρονης Τέχνης Κρήτης στο Ρέθυμνο, ολοκληρώνει την παρουσίαση της έκθεσης ΕΙΣΑΙ ΟΤΙ ΦΟΡΑΣ / WHAT YOU WEAR IS WHAT YOU ARE, με τη συμμετοχή Ελλήνων και ξένων καλλιτεχνών.
Από την πρώτη στιγμή η έκθεση δέχτηκε τη θερμή ανταπόκριση του κοινού. Η μεγάλη προσέλευση και το ενδιαφέρον που επέδειξαν οι επισκέπτες, Έλληνες και ξένοι, υπογραμμίζουν την αξία του περιεχόμενου της έκθεσης.
Με αφορμή αυτή την απίστευτα ζεστή υποδοχή που δεχτήκαμε από το κοινό θα θέλαμε να γιορτάσουμε μαζί και να αποχαιρετήσουμε την έκθεση με μία τελευταία φιλική ξενάγηση, μια ωραία ευκαιρία για να τα πούμε ξανά από κοντά.
Η ξενάγηση θα πραγματοποιηθεί από την Καλλιτεχνική Διευθύντρια του Μ.Σ.Τ. Κρήτης, την Κυριακή 9 Νοεμβρίου 2025, στις 12:00, στους εκθεσιακούς χώρους του Μουσείου Σύγχρονης Τέχνης Κρήτης, στην οδό Μεσολογγίου 32.
Λίγα λόγια για την έκθεση:
Η έκθεση διερευνά την αμφίδρομη σχέση της μόδας με τη σύγχρονη τέχνη μέσα από έργα 32 καλλιτεχνών και σχεδιαστών, Ελλήνων και ξένων, ακόμα κι’ όταν το ρούχο απουσιάζει. Είναι ένα on going project που ευελπιστεί να καταδείξει πως αυτό το ταυτοτικό στοιχείο, μετουσιώνεται σε έργο τέχνης.
Αναπόσπαστο μέρος της έκθεσης, το ειδικό αφιέρωμα στη μεγάλη Ρεθύμνια σχεδιάστρια μόδας Σοφία Κοκοσαλάκη με τη διεθνή ακτινοβολία που τίμησε την Ελλάδα απανταχού και που δυστυχώς έφυγε πολύ νωρίς.
Τα έργα της έκθεσης προέρχονται από το Εθνικό Μουσείο Σύγχρονης Τέχνης (ΕΜΣΤ), το Μουσείο Σύγχρονης Τέχνης Κρήτης (ΜΣΤΚ), τον Φορέα Σύγχρονου Πολιτισμού ATOPOS, αίθουσες τέχνης, ιδιωτικές συλλογές και τους καλλιτέχνες.
Η έκθεση πραγματοποιείται υπό την αιγίδα και τη στήριξη του Υπουργείου Τουρισμού.
H έκθεση υλοποιείται με την υποστήριξη του Οργανισμού Πολιτισμού και Ανάπτυξης ΝΕΟΝ.
Περισσότερες πληροφορίες για την έκθεση στο www.cca.gr.
Η είσοδος για την ξενάγηση θα είναι ελεύθερη.
ΕΠΙΚΟΙΝΩΝΙΑ:
ΜΟΥΣΕΙΟ ΣΥΓΧΡΟΝΗΣ ΤΕΧΝΗΣ ΚΡΗΤΗΣ
Δήμος Ρεθύμνης – Διεύθυνση Πολιτισμού – Τμήμα Μουσείων
Μεσολογγίου 32, 74 100 Ρέθυμνο
Τ: +30 28310 52530 – E-mail: info@cca.gr • http\: www.cca.gr

QUEER LENS: Ένα διήμερο προβολών αφιερωμένο στην διαφορετικότητα από το Cinedoc
2025-11-09 20:00 | Σημείο, Patriarchi Athinagora, Rethymno, Ρεθύμνου, 741 33, Greece
QUEER LENS: Ένα διήμερο προβολών αφιερωμένο στη διαφορετικότητα, από το Cinedoc στο Ρέθυμνο.
Σάββατο 8.11
OBSCURO BARROCO

Ευαγγελία Κρανιώτη | 2017 | Γαλλία, Ελλάδα, Ελβετία | 59’
Το ντοκιμαντέρ μας ταξιδεύει στο Ρίο ντε Τζανέιρο, ακολουθώντας την εμβληματική φιγούρα της τρανς ακτιβίστριας Λουάνα Μουνίζ (1961-2017). Ανάμεσα στα κοστούμια, τα γυμνά σώματα και τα εντυπωσιακά πυροτεχνήματα του Καρναβαλιού, η ταινία μας μυεί στον παλλόμενο κόσμο των πλασμάτων της νύχτας, όπου η ταυτότητα, η ηλικία και το φύλο είναι έννοιες ρευστές.
TRANSISTENCE

Αναστασία Βαϊτσοπούλου, Ιωάννης Τσιούλης | 2023 | Ελλάδα | 27’
Η Άνα, μια τρανς γυναίκα, μετανάστρια από την Κούβα, δολοφονείται άγρια μέσα στο σπίτι της στο κέντρο της Αθήνας. Άλλο ένα τρανσφοβικό έγκλημα μίσους σε μία χώρα που αναγνωρίζει και παρέχει ελάχιστα δικαιώματα στα τρανς πρόσωπα. Την ίδια χρονιά, η Ισπανία ψηφίζει το πιο προοδευτικό πλαίσιο νόμου για τα τρανς δικαιώματα στην Ευρώπη. Οι δημοσιογράφοι της Popaganda, Αναστασία Βαϊτσοπούλου και Ιωάννης Τσιούλης, ξεκινούν από την Αθήνα και ταξιδεύουν μέχρι τη Μαδρίτη για να ερευνήσουν τα τρανς βιώματα.
Κυριακή 9/11
GAYBY BABY

Maya Newell | 2015 | Αυστραλία | 85’ | Website: https://thegaybyproject.com
Το ντοκιμαντέρ ακολουθεί τις ζωές τεσσάρων παιδιών, τα οποία μεγαλώνουν σε ομόφυλες οικογένειες. Μια ζωντανή και συγκινητική ιστορία ιδωμένη από την οπτική των νεαρών πρωταγωνιστών, για τα όσα έχουν πραγματικά σημασία στη σύγχρονη ζωή. Αμέσως μετά την προβολή των ταινιών θα ακολουθήσει συζήτηση με τις:

Άννα Κουρουπού- διευθύντρια του Red Umbrella Athens
Αναστασία Βαϊτσοπούλου δημοσιογράφος – συνδημιουργός Transistence
Μαργαρίτα Γερούκη – εκπαιδευτικός, συγγραφέας, πρόεδρο της ΑΞΕΠΤ.

Οι προβολές και για τις 2 ημέρες ξεκινούν στις 20:00.
Πληροφορίες: 6983320439.
Γενική είσοδος 6 ευρώ.
Χώρος Πολιτισμού Σημείο
Πατριάρχου Αθηναγόρα 17, Ρέθυμνο.
Πληροφορίες: 6983320439.

Eκδήλωση με θέμα «Ελαιόλαδο: Πόσο το γνωρίζουμε;»
2025-11-12 18:00 - 19:00 | Γωνιά, Γωνιά, Γωνιά Ρεθύμνου, Ρεθύμνου, 74100, Ελλάδα
Εκδήλωση με θέμα «Ελαιόλαδο: Πόσο το γνωρίζουμε;» θα πραγματοποιηθεί την Τετάρτη 12 Νοεμβρίου, στις 18.00, στην Αίθουσα εκδηλώσεων του πρώην Δημαρχείου Νικηφόρου Φωκά στη Γωνιά Ρεθύμνου.
Αλήθειες και μύθοι για το χρυσάφι της Κρήτης. Ομιλητής: Τζιανουδάκης Λεωνίδας, χημικός, υπεύθυνος Υγιεινής και Ασφάλειας Τροφίμων της Cretanthos.
ΟΡΓΑΝΩΣΗ:

ΣΥΝΔΕΣΜΟΣ ΣΥΝΤΑΞΙΟΥΧΩΝ ΚΑΘΗΓΗΤΩΝ ΡΕΘΥΜΝΟΥ
ΤΟΠΙΚΟ ΣΥΜΒΟΥΛΙΟ ΓΩΝΙΑΣ-ΑΓ.ΑΝΔΡΕΑ ΡΕΘΥΜΝΟΥ
ΔΗΜΟΣΙΑ ΒΙΒΛΙΟΘΗΚΗ ΡΕΘΥΜΝΟΥ
ΤΜΗΜΑ ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ, ΔΗΜΟΥ ΡΕΘΥΜΝΗΣ

Παρουσίαση του βιβλίου «Εν μέσω θυέλλης» του Χρήστου Συννεφάκη στο Ρέθυμνο
2025-11-12 18:30 | Στέκι Εκπαιδευτικών Ρεθύμνου, Ηλιακάκη 16, Ρέθυμνο, Ρεθύμνου, 74100
Ο Σύλλογος Εκπαιδευτικών Πρωτοβάθμιας Εκπαίδευσης Νομού Ρεθύμνου και οι Εκδόσεις Ραδάμανθυς παρουσιάζουν το βιβλίο του δασκάλου Χρήστου Συννεφάκη, με τίτλο «Εν μέσω θυέλλης.
Η εκδήλωση θα γίνει την Τετάρτη 12 Νοεμβρίου 2025, στις 6.30 το απόγευμα στο Στέκι των Εκπαιδευτικών (Ηλιακάκη 16, Ρέθυμνο 741 50). Θα μιλήσουν για το βιβλίο οι:

Αναστασιάδης Παναγιώτης, Καθηγητής Π.Τ.Δ.Ε. Πανεπιστημίου Κρήτης
Μοράκη Γεωργία, διευθύντρια του 1ου Δημοτικού Σχολείου Ατσιπόπουλου
Συννεφάκης Χρήστος, συγγραφέας

Συντονισμός: Γιάννης Μαρινάτος, Πρόεδρος ΣΕΠΕ Ρεθύμνου
Στη συλλογή Εν μέσω θυέλλης…, ο Χρήστος Ε. Συννεφάκης υφαίνει με γλώσσα λυρική και διεισδυτική μικρές ιστορίες ανθρώπων που παλεύουν με τις εσωτερικές και εξωτερικές τους καταιγίδες. Ανάμεσα στο φως και στο σκοτάδι, στη μνήμη και στη λήθη, οι ήρωες του συγγραφέα αναζητούν το δικό τους ποτάμι, τη δική τους γέφυρα, τον τρόπο να συμφιλιωθούν με τον εαυτό και τον κόσμο.
Οι αφηγήσεις του ξεχωρίζουν για τη δύναμη των εικόνων, την ευαισθησία του λόγου και τη βαθιά ανθρωπιά τους. Ο Συννεφάκης προσεγγίζει με ρεαλισμό και ποίηση τα πάθη, τις απώλειες και τις σιωπές της καθημερινότητας, φωτίζοντας με τρυφερότητα τις πιο σκοτεινές πλευρές της ψυχής.
Λίγα λόγια από τον συγγραφέα
Γεννήθηκα μια Τετάρτη του Φλεβάρη, το σωτήριον έτος 1974. Τα πρώτα καλοκαίρια μου τα έθρεψε η ανεμελιά του χωριού και τα κανακέματα των παππούδων. Η ζωή όμως δεν είναι πάντα ρόδινη, παρά τα όνειρα, τα σχέδια, τις ευχές, τα ξόρκια και τα σκόρδα που κρεμάς από το ταβάνι, μπας και σε σώσουν! Υποτασσόμενος στους νόμους της φύσης, υποχρεώθηκα να μεγαλώσω. Και καθώς έπρεπε κάποια στιγμή να βρω δουλειά, είπα να γίνω δάσκαλος, για να παλεύω με τελείες, κόμματα και αποσιωπητικά! Εκτός από τον αέρα της τάξης που αγαπώ, γιατί γεμίζει αέρα νιότης και δημιουργίας τα πνευμόνια, μου αρέσει να πλάθω όνειρα και ύστερα να τα φανερώνω με λέξεις. Αυτό όμως που κάνει την καρδιά μου να χτυπά δυνατά είναι όταν σηκώνω το βλέμμα ψηλά και αντικρίζω να μου γνέφουν όλα αυτά τα ροζιασμένα χέρια, που σμίλευαν τα φτερά μου. Δεν έχω καταλάβει ακόμα τι μήνυμα θέλουνε να μου πέμψουνε. Ίσως το ανακαλύψεις εσύ, κρυμμένο μέσα στις αράδες αυτού του βιβλίου που κρατάς στα χέρια σου.
Φωτογραφία εξωφύλλου: Μανώλης Παυλιδάκης

Ξενάγηση στην έκθεση σύγχρονης τέχνης με θέμα: Κάνναβος (ως ίχνος, χώρος, κάδρο, όριο, ουτοπία…)
2025-11-12 19:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Την Τετάρτη 12 Νοεμβρίου, ώρα 7 μ.μ. κθα γίνει ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…).
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης σας προσκαλεί την Τετάρτη 12 Νοεμβρίου στις 7 μ.μ. σε μία ξενάγηση στην Έκθεση Σύγχρονης Τέχνης με θέμα: Κάνναβος (ως ίχνος, χώρος, κάδρο, όριο, ουτοπία…) που πραγματοποιείται στο Σπίτι του Πολιτισμού από 15 Οκτωβρίου έως 22 Νοεμβρίου 2025.
Στην Έκθεση, 40 Έλληνες και Κύπριοι καλλιτέχνες, πολλοί απ’ αυτούς καθηγητές Καλών Τεχνών, συνδιαλέγονται με την έννοια και την ατμόσφαιρα μιας περιοχής καθορισμένης, οριοθετημένης και προσδιορισμένης, με προεκτάσεις εννοιολογικές ή μη, που εκπέμπουν SOS.
Στην εποχή μας και σ’ έναν κόσμο με πολίτες έγκλειστους στα κελιά της εικονικής πραγματικότητας, περιχαρακωμένους στην ασφυκτική τους ιδιώτευση, αγωνιούμε για την ανθρώπινη κατάσταση, όπως αυτή διαμορφώνεται στον 21 ο αιώνα, όπου η φορεμένη απόσταση ασφαλείας του ενός πολίτη από τον άλλον είναι το μεγάλο τους άλλοθι.
Μ’ έναν κάνναβο των ορίων και του ανταγωνιστικού χώρου, με μια δομή που τον ετεροκαθορίζει να οριοθετεί χώρους εγκλεισμού ή υποτιθέμενης ελευθεριότητας. Με τον υπαρξιακό μας προσανατολισμό να λαλεί και να χορεύει. Να αναζητά και να αποφεύγει. Να συγκρούεται και να εθελοτυφλεί. Να αναγνωρίζει, ενώ την ίδια στιγμή να λησμονά. Εν κατακλείδι, να παρατηρεί το τραύμα που αιμορραγεί, σ’ ένα κατά παραγγελία υποτιθέμενο εργαστήριο συνύπαρξης.

Επιμέλεια έκθεσης: Χρυσούλα Σκεπετζή, Κωστής Καπελώνης
Συμμετέχουν:
Νίκος Αλεξίου, Μαριλένα Αλιγιζάκη, Ειρήνη Βαζούκου, Βαγγέλης Δασκαλάκης, Ανδρέας Δεβετζής, Χριστίνα Δουζένη, Ευδοξία, Μανώλης Ζαχαριουδάκης, Αρίων Ζουγανέας, Ελένη Ιωαννίδου, Ιωάννα Καζάκη, Βίκυ Καμμένου, Δήμητρα Κανέλλη, Γιώργης Καπελώνης, Κωστής Καπελώνης, Γιώργος Καλστίδης, Κατερίνα Καρούλια, Δέσποινα Κατζαγιαννάκη, Μαρία Κομπατσιάρη, Χάρης Κοντοσφύρης & Σοφία Αντωνακάκη, Κώστας Κουνάλης, Σαβέλλα Μιχαήλ, Παναγιώτης Μιχαήλ & Μαρία Πετρίδη, Ισμήνη Μπονάτσου, Κωνσταντίνα Μπολιεράκη, Δέσποινα Μυριοκεφαλιτάκη, Κώστας Παγωμένος, Άρτεμις Ποταμιάνου, Ελευθερία Προφητηλιώτη, Χρυσούλα Σκεπετζή, Βασίλης Σολιδάκης, Χουρίκ Τοροσιάν, Ειρήνη Τόφα, Βίκυ Τσαλαματά, Ράνια Φραγκουλίδου, Δήμητρα Χανιώτη, Κυριάκος Χατζημιχαηλίδης & ο μεταλλοτεχνίτης Θεόδωρος Κεραμιανός.
INFO:
Ξενάγηση: Τετάρτη 12 Νοεμβρίου, στις 7 μ.μ.
Χώρος: Σπίτι του Πολιτισμού (Ε. Βερνάρδου 12, Ρέθυμνο)
Διάρκεια έκθεσης:15 Οκτωβρίου έως 22 Νοεμβρίου 2025
Ώρες λειτουργίας: καθημερινά 6 μ.μ. – 9 μ.μ. εκτός Δευτέρας
Τηλέφωνο Επικοινωνίας για ξεναγήσεις σχολείων 6976955084

Μουσική βραδιά στο Farmasea
2025-11-13 21:00 | Farmasea, Ελευθερίου Βενιζέλου 35, Ρέθυμνο, 74100, Greece
Το Farmasea «γεμίζει» μουσική! Ελάτε να απολαύσετε ζωντανά τον Κώστα Τσαρκάι και τον Γιώργο Βακωνάκη σε ένα μουσικό πρόγραμμα γεμάτο εκπλήξεις και όμορφες μελωδίες.
Ώρα έναρξης: 21:00.
Farmasea (Ελ. Βενιζέλου 35, Παραλία)
Τηλέφωνο κρατήσεων: 2831056615 – 6980273813

Ημερίδα στο Ρέθυμνο με θέμα «Ο θόρυβος ως ρήξη και ως μορφή»
2025-11-14 18:00 - 22:30 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Παρασκευή 14/11/2025
Αμφιθέατρο Τμήματος Μουσικής Τεχνολογίας
& Ακουστικής (ΕΛΜΕΠΑ), Ρέθυμνο
Ο θόρυβος ως ρήξη και ως μορφή
18:00 – 20:00 Ομιλίες: Κατερίνας Τζεδάκη, Νικόλα Βαλσαμάκη, Νίκου Στεφανάκη, Σπύρου Πολυχρονόπουλου και Γιώργου Σαγκριώτη
21:00 – 22:30 Συναυλίες: Κατερίνας Τζεδάκη, Νικόλα Βαλσαμάκη & Σπύρου Πολυχρονόπουλου
Η πρώτη θεματική του Quasi Una Fantasia εστιάζει στον θόρυβο ως φιλοσοφικό και αισθητικό ζήτημα. Τι σημαίνει να ακούμε θόρυβο; Πού τελειώνει η μουσική και αρχίζει το χάος; Ή μήπως ο θόρυβος είναι απλώς μουσική χωρίς κανόνες; Μέσα από εισηγήσεις που θα αντλούν από τη φιλοσοφική αισθητική και τις σύγχρονες θεωρίες του ήχου, θα τεθούν ερωτήματα για το πώς ορίζεται το ακουστικό πεδίο, τι αποκλείεται ως μη-μουσικό και πώς ο θόρυβος επανέρχεται ως φορέας νοήματος, πολιτικής και συγκίνησης.
Η ημερίδα θα συνοδευτεί από συναυλία έργων που κινούνται στα όρια του θορύβου, προτείνοντας νέες μορφές ακρόασης και συναισθητικής εμπλοκής.
Η ομάδα Quasi Una Fantasia: Φιλοσοφία της Μουσικής είναι μια πρωτοβουλία του Σπύρου Πολυχρονόπουλου (συνθέτη και Επ. Καθηγητή στο Τμήμα Μουσικής Τεχνολογίας και Ακουστικής του ΕΛΜΕΠΑ) και του Γιώργου Σαγκριώτη (Αν. Καθηγητή στο Τμήμα Φιλοσοφίας του Πανεπιστημίου Πατρών) που αποσκοπεί στη δημιουργία ενός θεσμού με επίκεντρο τη φιλοσοφία της μουσικής. Κάθε εκδήλωση θα βασίζεται σε μια διαφορετική θεματική, επικεντρωμένη σε σύγχρονα ερωτήματα γύρω από τη φύση, τη λειτουργία και την αισθητική της μουσικής.
Το πρόγραμμα θα περιλαμβάνει ημερίδα διαλέξεων και παρεμβάσεων από μουσικούς, φιλοσόφους και άλλους θεωρητικούς, καθώς και συναυλία. Η διοργάνωση θα μετακινείται κάθε φορά σε διαφορετική πόλη, δημιουργώντας ένα δυναμικό πεδίο ανταλλαγής ιδεών και εμπειριών.

Παρουσίαση της ποιητικής συλλογής του Ηλία Κουρκούτα «Ο σκύλος της αγάπης»
2025-11-14 19:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Το 8ο Φεστιβάλ Τέχνης Ν.Σ. με την υποστήριξη του Δήμου Ρεθύμνης, παρουσιάζει την ποιητική συλλογή του Ηλία Κουρκούτα «Ο σκύλος της αγάπης» από τις εκδόσεις ΤΟΠΟΣ, την Παρασκευή 14 Νοεμβρίου, στις 7.00 μ.μ. στο Σπίτι του Πολιτισμού
Ομιλητές:
Αντώνης Χουρδάκης, Καθηγητής Ιστορίας, ΠΤΔΕ
Βασιλική Βασιλούδη, Επικ. Καθηγήτρια Παιδικής Λογοτεχνίας, ΠΤΔΕ
Πάνος Ιωάννου, Καθηγητής Ιστορίας της Τέχνης, ΠΚ
Τη βραδιά θα συνοδεύει, με μελωδίες βιολοντσέλου, ο μουσικός Μπερνάρντ.
Απαγγελίες:
Μυρτώ Μαρκάκη, ηθοποιός
Άννα – Μαρία Γεωργούση, εκπαιδευτικός
Ο Ηλίας Κουρκούτας γεννήθηκε στη Λάρισα. Είναι Κλινικός Ψυχολόγος και Καθηγητής στο ΠΤΔΕ του Πανεπιστημίου Κρήτης. Ως προς το ποιητικό έργο, έχει δημοσιεύσει σε σημαντικά ελληνικά λογοτεχνικά περιοδικά όπως τα Ποιείν, Φρέαρ, Bibliotheque, Fractal, Νέο Πλανόδιο, Οδός Πανός, Χάρτης, Θράκα, Εξιτήριο, Μονόκλ και Book Culture. Έχει επίσης δημοσιεύσει σε αγγλικά (Versopolis Review), ιταλικά (Inverso) καθώς και σε ισπανικά & λατινοαμερικάνικα περιοδικά. Έχει επιμεληθεί μία συλλογή στα γαλλικά με ποιήματά του και ποιήματα Βέλγων και Γάλλων ποιητών και ένα ψυχαναλυτικό δοκίμιο για την προσωπικότητα του Paul Gauguin.
Η τελευταία του συλλογή ποιημάτων «Ο σκύλος της αγάπης» έλαβε εξαιρετικές κριτικές στον λογοτεχνικό κόσμο (Δ. Αγγελής, Λ. Καλλέργη, Ε. Κορνέτη, Γ. Ρούσκας, Γ. Σαράτσης) και επιλέχθηκε ανάμεσα στους τίτλους για το βραβείο κοινού («Διαγωνισμός Public»). Μια συλλογή παλαιών και νέων ποιημάτων μόλις κυκλοφόρησε στα ισπανικά, με τίτλο “Ατίθασα άλογα στη μοναξιά της επιθυμίας” (‘Caballos indómitos en la soledad del deseo’), σε μετάφραση του μεγάλου ισπανού Ελληνιστή José Antonio Moreno Jurado (μεταφραστή του Ελύτη, Σεφέρη, Ερωτόκριτου, Ποιητών Γενιάς του ’30 & Νέων Ποιητών), επίτιμου Δρ του Ιονίου Παν/μίου.

Κρητική βραδιά με το Γιώργο Μαριδάκη
2025-11-14 22:00 | Μεζεδοπωλείο Αλλού γι’ αλλού, Νικολάου Πλαστήρα 2, Ρέθυμνο, Ρεθύμνου, 74100, Ελλάδα
Κρητική βραδιά με το Γιώργο Μαριδάκη στο μεζεδοπωλείο Αλλού γι’ Αλλού.
Τηλ. 6974025703

Συναυλία με μελωδίες αγάπης από την Χορωδία Rettimo Cantus
2025-11-15 21:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Η Χορωδία Rettimo Cantus παρουσιάζει τη νέα της μουσική θεματολογία όπου αναφέρεται στην Αγάπη και τον Έρωτα.
Τραγούδια από διάφορες εποχές και στιλ συνυπάρχουν υμνώντας αυτό το πολύτιμο συναίσθημα στη ζωή του ανθρώπου. ΑΓΑΠΗ !!! Καθολική, προσωπική, ανεκπλήρωτη, πλατωνική, ανθρώπινη, ρομαντική, παθιάρικη, πληγωμένη, αιώνια , εφηβική, σεβάσμια, πλευρές που οι συνθέτες και οι στιχουργοί δημιουργούν μελωδίες για να τονίσουν ό,τι μπορεί να μας προσφέρει.
Διεύθυνση – διδασκαλία – χορωδιακή επεξεργασία: Ελένη Περπιρακη
Ενορχήστρωση: Σπύρος Ξενιτοπουλος
Συνοδεία: Δημήτρης Βαρούχας, Σπύρος Ξενιτοπουλος, Δημήτρης Καζιαλες, Ειρήνη Συσκακη, Σάκης Σακελλαριδης
Σάββατο 15 Νοεμβρίου – Ώρα 21.00.
Αίθουσα Παντ. Πρεβελακη (Ωδείο Ρεθύμνου).
Γενική Είσοδος: 8€, Φοιτητικό, Μαθητικό, ανέργων: 6€
Διοργάνωση: Σύνδεσμος Διαδόσεως Καλών Τεχνών Ρεθύμνου.
Σχεδιασμος Αφισας : Λασκαρινα Καπετοπουλου
Εκτυπωση: Μπαμπιακης
Ήχος- Φως : Βερδινακης Μανολης

Εκδήλωση για την 52η Επέτειο του Πολυτεχνείου
2025-11-16 13:00 - 14:00 | 2ο Δημοτικό Σχολείο Ρεθύμνου, Δημοκρατίας 1, Ρέθυμνο, Ρεθύμνου, 74100, Ελλάδα
Με αφορμή της 52ης επετείου του Πολυτεχνείου η εκπαιδευτική κοινότητα της Α/θμιας Εκπ/σης Ν. Ρεθύμνης θα πραγματοποιήσει εκδήλωση την Κυριακή 16 Νοεμβρίου 2025, μια ημέρα μνήμης και τιμής.
Η εκδήλωση εντάσσεται στα πλαίσια του εκπαιδευτικού προγράμματος: «Χορωδία και Χορωδιακό Τραγούδι» και θα πραγματοποιηθεί στον αύλειο χώρο του 2ου Δημοτικού Σχολείου. Πρόκειται για μια δράση η οποία θα αναδείξει, μέσω της μουσικής τέχνης, τις αξίες της δημοκρατίας, της ελευθερίας και της αντίστασης, που αποτελούν αναπόσπαστο κομμάτι της ελληνικής ιστορίας.
Όλοι γνωρίζουμε ότι το Πολυτεχνείο, ως σύμβολο της αντίστασης κατά της δικτατορίας, έχει χαραχτεί στη μνήμη μας και αποτελεί πηγή έμπνευσης για τις νέες γενιές. Η εκδήλωση αυτή φιλοδοξεί να μεταφέρει το μήνυμα της ελευθερίας και της ενότητας στους συμμετέχοντες, με στόχο να εμπνεύσει τη νέα γενιά και να τους θυμίσει την αξία του αγώνα για τα δικαιώματα και τις ελευθερίες μας.
Στην εκδήλωση θα συμμετέχουν μαθητές των χορωδιών από τα κάτωθι Δημοτικά Σχολεία: 2ο, 7ο, 13ο, 14ο και Άδελε. Οι μαθητές θα παρουσιάσουν ένα πλούσιο μουσικό πρόγραμμα, από Ελληνικά τραγούδια που έχουν γραφτεί και μελοποιηθεί από σημαντικούς συνθέτες και στιχουργούς και αναφέρονται στην αντίσταση, την ελπίδα και την ελευθερία.
Η μουσική, ως μορφή τέχνης, έχει τη δύναμη να ενώνει τους ανθρώπους και να τους ενθαρρύνει να σκεφτούν και να θυμηθούν τις θυσίες που έγιναν στο όνομα της δημοκρατίας.
Στην εκδήλωση θα συμμετέχει η Ορχήστρα της Α/θμιας Εκπαίδευσης Ν. Ρεθύμνης, η οποία θα προσφέρει μια μοναδική μουσική εμπειρία, ενισχύοντας την ατμόσφαιρα της γιορτής.

Στην ορχήστρα συμμετέχουν:
Βιολί: Άρης Συσκάκης – Ειρήνη Συσκάκη – Βιολοντσέλο: Κατερίνα Σαραντινού – Φλάουτο: Ηλιάνα Μαρία Ζαφειράτου – Βάλια Καλαγασίδη – Κλαρινέτο: Γιώργος Αγρυμάκις – Άλτο Σαξόφωνο: Ελεονόρα Άντης – Κιθάρα: Χρυσός Καβούνης – Ηλ. Μπάσο; Δημήτρης Νίκογλου – Κρουστά: Έφη Τζωρτζινάκη & Σταύρος Τσίχλης – Ακορντεόν – Πιάνο: Σπύρος Ξενιτόπουλος.
Επιμέλεια προγράμματος – Διεύθυνση: Αντώνης Μαυράκης.
Οι ενορχηστρώσεις των τραγουδιών έχουν γίνει από τους κ.κ. Σπύρο Ξενιτόπουλο & Αντώνη Μαυράκη.
Ως υπεύθυνος του εκπαιδευτικού προγράμματος και της εκδήλωσης θα ήθελα να εκφράσω τις θερμές μου ευχαριστίες στον Διευθυντή Α/θμιας Εκπαίδευσης κ. Λάμπρο Καρβούνη και το ΠΥΣΠΕ Ρεθύμνης για τη στήριξή τους στη δημιουργία της ορχήστρας της Α/θμιας Εκπ/σης N. Ρεθύμνης, καθώς και για τη στήριξη του εκπαιδευτικού προγράμματος: «Χορωδία και Χορωδιακό Τραγούδι».
Η εκδήλωση θα πραγματοποιηθεί με τη στήριξη του Συλλόγου Γονέων & Κηδεμόνων του 2ου Δημοτικού Σχολείου Ρεθύμνης. Η συνεργασία μεταξύ εκπαιδευτικών, γονέων και μαθητών σε μια σχολική εκδήλωση είναι θεμελιώδους σημασίας για την επιτυχία της διοργάνωσης, την ενίσχυση του σχολικού κλίματος και την προαγωγή της συνολικής ανάπτυξης των μαθητών.
Καλούμε, λοιπόν, τους φιλόμουσους συμπολίτες μας, να συμμετέχουν στην εκδήλωση, την Κυριακή 16 Νοεμβρίου 2025 και ώρα 13:00 στον αύλειο χώρο του 2ου Δημοτικού Σχολείου Ρεθύμνου, ώστε όλοι μαζί να τιμήσουμε τη μνήμη των αγωνιστών του Πολυτεχνείου και να επαναβεβαιώσουμε τη δέσμευσή μας για μια ελεύθερη και δημοκρατική κοινωνία.
Ο Υπεύθυνος του εκπαιδευτικού προγράμματος
Αντώνης Μαυράκης
Καθηγητής Μουσικής

«Σπονδή Μνήμης» προς τιμήν της αείμνηστης Φλωρεντίνης Σκουλούδη-Καλούτση
2025-11-16 19:00 | Λύκειο Ελληνίδων Ρεθύμνου, Ελευθερίου Βενιζέλου 79, Ρέθυμνο, Ρεθύμνου, 74100, Ελλάδα
Την Κυριακή 16 Νοεμβρίου 2025, στις 7μ.μ. το Λύκειο των Ελληνίδων μας προσκαλεί σε «Σπονδή Μνήμης» προς τιμήν της αείμνηστης Μούσας της Κρητικής – Ελληνικής Παράδοσης, ζωγράφου και καλλιτέχνιδος, Ρεθυμνίας από τις Μαργαρίτες Μυλοποτάμου, Φλωρεντίνης Σκουλούδη – Καλούτση.
Ομιλητές θα είναι:

Η δημοσιογράφος, λογοτέχνης, ιστορική ερευνήτρια, κ. Εύα Λαδιά, με θέμα: «Φλωρεντίνη Καλούτση, μια Ιεροφάντιδα της Παράδοσης» και
ο κ. Κώστας Δασκαλάκης, σχεδιαστής κλωστοϋφαντουργός, τ. διευθυντής του Κέντρου Κρητικής Λαϊκής Τέχνης με θέμα: «Ανάλυση υφαντών Φλωρεντίνης Καλούτση».

Θα ακολουθήσει η βράβευση της που θα παραλάβει ο υιός της κ. Γεώργιος Καλούτσης.
Οι ομιλίες θα συνοδεύονται από αντίστοιχες προβολές.
Δύο λόγια για μια σχεδόν άγνωστη Μούσα… Φλωρεντίνη Σκουλούδη – Καλούτση
Γεννήθηκε στις Μαργαρίτες Μυλοποτάμου, σε ευκατάστατη οικογένεια στα τέλη του 19ου αιώνα. Το 1906 ο πατέρας της ζήτησε την άδεια από τις Αρχές, τότε, και έφυγε μαζί της στο Λονδίνο όπου η Φλωρεντίνη εγγράφηκε και σπούδασε για πέντε χρόνια στην Βασιλική Ακαδημία Καλών Τεχνών του Λονδίνου και από την οποία βραβεύθηκε για το εξαίρετο ταλέντο της.
Πίσω στον τόπο της, μελέτησε τα Κρητικά χειροτεχνήματα και κυρίως τα υφαντά και αναπαρήγαγε σχέδια και χρώματα με σεβασμό, υψηλή αισθητική και καινοτόμα αντίληψη θέλοντας να διασώσει και να αναδείξει ευρέως και στην Ευρώπη, τον πολύτιμο πλούτο της Ελληνικής και Κρητικής κληρονομιάς.
Το κατόρθωσε προβάλλοντάς την, επιδεικνύοντας απίστευτη εργατικότητα και δημιουργία και με την δική της βιοτεχνία, της εποχής, ονομαζόμενη «Διπλούς Πέλεκυς», πάντα με υπευθυνότητα και αστείρευτη αγάπη για τα αριστουργήματα της Κρητικιάς-Ελληνίδας.
Υπήρξε προσωπική φίλη της Έλενας Βενιζέλου η οποία εκτιμούσε βαθιά την δουλειά, το έργο αλλά και την προσωπικότητά της.
Επί πλέον, η πρωτοπόρα έμπνευση, η καλλιέργεια και η γνώση της την οδηγούσαν σε υπέροχους αισθητικά σχεδιασμούς πάντα με το στίγμα της Ελληνικής Παράδοσης, οι οποίοι κέρδισαν τον θαυμασμό της Αθηναϊκής κοινωνίας και του ίδιου του παλατιού, στις αρχές του 20ου αιώνα.
Αυτή είναι μια πολύ συνοπτική αναφορά στη ζωή και στο πλούσιο, τόσο πολύτιμο για τον τόπο μας, έργο της που σημάδεψε γενιές αλλά που σήμερα η δημιουργός του είναι σχεδόν άγνωστη τουλάχιστον στην πόλη μας, τον γενέθλιο τόπο της.
Περισσότερα, στην εκδήλωση του Λυκείου των Ελληνίδων στις 16 του μηνός στις 7 το βράδυ με την κ. Εύα Λαδιά και τον κ. Κώστα Δασκαλάκη.

Ρεσιτάλ κιθάρας του Άρη Σφηνιά
2025-11-16 20:00 | Ωδείο Ρεθύμνου, Βερνάδου 2, Ρέθυμνο, Ρεθύμνου, 74100, Ελλάδα
Την Κυριακή 16 Νοέμβριου, στις 20:00, ο Άρης Σφηνιάς θα πραγματοποιήσει ρεσιτάλ κλασικής κιθάρας στο Ωδείο Ρεθύμνου στην παλιά πόλη (αίθουσα Παντελής Πρεβελάκης).
Η βραδιά είναι αφιερωμένη σε έργα για σόλο κιθάρα από τη Λατινική Αμερική και Ισπανία.
Οι φίλοι της κιθάρας θα έχουν τη χαρά να ακούσουν έργα γνωστών συνθετών όπως του Βίλα-Λόμπος, Αλμπένιθ, Ντε Φάγια, Τάρεγκα και Μπάριος.
Είσοδος ελεύθερη.

«Ιδέα δεν έχω»: Stand-up comedy με τον Αριστοτέλη Ρήγα στο Ρέθυμνο
2025-11-17 20:00 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
Ο γνωστός και αγαπημένος stand-up comedian και μουσικός Αριστοτέλης Ρήγας επιστρέφει με την τέταρτη προσωπική του παράσταση «Ιδέα δεν έχω». Γνωστός για το ευφυές χιούμορ, τα καταιγιστικά λογοπαίγνια και τη σατιρική του ματιά που αποφεύγει στερεότυπα και «φλερτάρει» με την πολιτική ορθότητα, παρουσιάζει για τελευταία σεζόν την sold out επιτυχία του.

Δημιουργός του εξαιρετικά δημοφιλούς podcast και YouTube show «Είμαι Υπέρ», που έχει χτίσει φανατικό κοινό σε όλη την Ελλάδα, ο Ρήγας καταφέρνει να συνδυάζει καυστικό χιούμορ με κοινωνική παρατήρηση, προσφέροντας στον θεατή μια εμπειρία που είναι ταυτόχρονα διασκεδαστική και… λίγο πιο έξυπνη από ό,τι περιμένει.

Η παράσταση θα πραγματοποιηθεί στον κινηματογράφο «CINELAND ΠΑΝΤΕΛΗΣ», τη Δευτέρα 17 Νοεμβρίου.

Ώρα παράστασης: 20.00

Τιμή εισιτηρίου: Προπώληση: 10€
Ημέρα παράστασης: 12€.

Διάθεση εισιτηρίων: Ταμείο κινηματογράφου και εδώ https://buff.ly/TqrZuEN

Προβολή του βραβευμένου ντοκιμαντέρ «ΕΜΕΙΣ, ΟΧΙ ΕΓΩ»
2025-11-18 20:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Με αφορμή την επέτειο της 17ης Νοεμβρίου και με τη στήριξη του Δήμου Ρεθύμνης, θα πραγματοποιηθεί προβολή του πολυβραβευμένου ντοκιμαντέρ «ΕΜΕΙΣ, ΟΧΙ ΕΓΩ», την Τρίτη 18 Νοεμβρίου 2025, στις 20:30 στο Σπίτι του Πολιτισμού.
Η προβολή θα πραγματοποιηθεί παρουσία του σκηνοθέτη Σταύρου Στάγκου και θα είναι ανοιχτή στο κοινό με ελεύθερη είσοδο.
Το ντοκιμαντέρ, σε σκηνοθεσία Σταύρου Στάγκου και συμπαραγωγή Τζανέτη Στάγκου, Σταύρου Νικηφόρου και της ΕΡΤ Α.Ε. (παραγωγή 2024), με μεγάλο χορηγό τον Δήμο Χαλανδρίου και χορηγούς το Καλλίχωρον και τον Νίκο Καβουκίδη, ανατρέχει στα γεγονότα του Πολυτεχνείου μέσα από τις προσωπικές μαρτυρίες ανθρώπων που έζησαν εκείνες τις μέρες. Μέσα από τις αφηγήσεις τους, φωτίζεται η ουσία και η λειτουργία της εξέγερσης:
Πώς οι νέοι στάθηκαν απέναντι στον φόβο και την καταστολή, πώς γεννήθηκε η αλληλεγγύη, πώς το αυθόρμητο συναντήθηκε με το οργανωμένο, και τι αποτύπωμα άφησε εκείνη η εμπειρία στην ψυχή και στις αξίες τους.
Διακρίσεις:

Βραβείο Σκηνοθεσίας & Καλύτερου Ιστορικού Ντοκιμαντέρ – World Film Festival, Κάννες
Outstanding Excellence Award – Documentaries Without Borders International Film Festival (Delaware, USA)
-Βραβείο Καλύτερου Ντοκιμαντέρ & Βραβείο Μοντάζ – 12ο Διεθνές Φεστιβάλ Ντοκιμαντέρ Ιεράπετρας
και πολλές ακόμη διεθνείς συμμετοχές

Τρίτη 18 Νοεμβρίου 2025
Σπίτι του Πολιτισμού, Ρέθυμνο
Ώρα έναρξης: 20:30
Είσοδος ελεύθερη

Επετειακή εκδήλωση για το Μίκη Θεοδωράκη στο Ρέθυμνο
2025-11-19 18:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Διεπιστημονική εκδήλωση στο πλαίσιο εορτασμού των 100 χρόνων από τη γέννηση του Μίκη Θεοδωράκη, συνδιοργανώνουν το Μουσείο Ιατρικής Κρήτης της Ιατρικής Σχολής του Πανεπιστημίου Κρήτης με θερμούς υποστηρικτές το Τμήμα Παιδείας και το Τμήμα Πολιτισμού του Δήμου Ρεθύμνης, το Τμήμα Μουσικής Τεχνολογίας και Ακουστικής της Σχολής Μουσικής και Οπτικοακουστικών Τεχνολογιών του ΕΛΜΕΠΑ και το Σύλλογο «Οι Φίλοι της Μουσικής».
Η εκδήλωση θα πραγματοποιηθεί στο «Σπίτι του Πολιτισμού», στις 19 Νοεμβρίου 2025, στις 18.30 στο Ρέθυμνο και προσφέρεται δωρεάν σε όλους τους πολίτες.
Πρόκειται για μια σημαντική πολιτιστική και επιστημονική πρωτοβουλία, η οποία συνδέει τη μουσική, την τεχνολογία και τις επιστήμες υγείας με το πολυδύναμο έργο του σπουδαίου Έλληνα δημιουργού Μίκη Θεοδωράκη.
Ο στόχος της άλλωστε είναι η απόδοση τιμής στον εκλιπόντα Μίκη Θεοδωράκη, ο οποίος έχει καταξιωθεί ως ένας από τους ικανότερους εκφραστές και αξιότερους πρεσβευτές του ελληνικού πνεύματος και ψυχής.
Επιπλέον, μέσα από τη γόνιμη σύμπραξη των διοργανωτών, επιτυγχάνεται η διασύνδεση της επιστήμης με τον πολιτισμό και προάγεται ο διάλογος ανάμεσα στην επιστήμη και την κοινωνία.
Το κοινό του Ρεθύμνου θα έχει τη δυνατότητα να παρακολουθήσει ομιλίες και δρώμενα υψηλού επιπέδου, με τη συμμετοχή καταξιωμένων επιστημόνων και μουσικολόγων από όλη την Ελλάδα.
Η συμμετοχή του Δήμου Ρεθύμνης στη διοργάνωση, κατόπιν ομόφωνης απόφασης του Δημοτικού Συμβουλίου (Αρ. Απόφ. 443/15.10.2025), εντάσσεται στο στρατηγικό του σχεδιασμό για την προώθηση της παιδείας, της πολιτιστικής δημιουργίας και της δια βίου μάθησης, την ενίσχυση της πνευματικής ανάπτυξης της πόλης και την προβολή του Ρεθύμνου ως κέντρο ποιοτικών πολιτιστικών δράσεων με πανελλήνια απήχηση.

«Άδειο Νυφικό»: Παρουσίαση του νέου βιβλίου της Λένας Μαντά και της Κλαίρη Θεοδώρου στο Ρέθυμνο
2025-11-19 19:00 | Βιβλιοπωλείο Κλαψινάκης, Ηγουμένου Γαβριήλ 59, Ρέθυμνο, Ρεθύμνου, 74100, Ελλάδα
Η Λένα Μαντά και η Κλαίρη Θεοδώρου έρχονται στο Ρέθυμνο για να παρουσιάσουν το νέο τους βιβλίο «Άδειο Νυφικό» και να μοιραστούν μαζί μας ιστορίες, συναισθήματα και… μυστικά γραφής.
Η εκδήλωση θα πραγματοποιηθεί την Τετάρτη 19 Νοεμβρίου στις 19:00 στο χώρο του κεντρικού βιβλιοπωλείου «Κλαψινάκης» (Ηγουμένου Γαβριήλ 59, Ρέθυμνο).

Προβολή ταινίας και έκθεση βιβλίων στη Δημόσια Κεντρική Βιβλιοθήκη Ρεθύμνου για την Παγκόσμια Ημέρα Φιλοσοφίας
2025-11-19 19:00 | Δημόσια Κεντρική Βιβλιοθήκη Ρεθύμνου, Μπίρη 6, Ρέθυμνο, Ρεθύμνου, Ελλάδα
Με αφορμή τον εορτασμό της Παγκόσμιας Ημέρας Φιλοσοφίας, που καθιερώθηκε από την UNESCO το 2002 και τιμά τη φιλοσοφία ως πηγή κριτικής σκέψης, κατανόησης, ανεκτικότητας και ειρήνης, η Δημόσια Κεντρική Βιβλιοθήκη Ρεθύμνου από κοινού με το Τμήμα Φιλοσοφίας του Πανεπιστημίου Κρήτης, το Κέντρο Αρχαίου Ελληνικού και Κινεζικού Πολιτισμού (ΚΕΛΚΙΠ) και τη Βιβλιοθήκη του Πανεπιστήμιου Κρήτης διοργανώνουν μια ξεχωριστή βραδιά κινηματογράφου και φιλοσοφικού στοχασμού.
Την Τετάρτη 19 Νοεμβρίου στις 7.00 μ.μ. στη Δημόσια Κεντρική Βιβλιοθήκη θα προβληθεί η βραβευμένη ταινία «Η απάντηση στο για πάντα» (The answer to forever) του Κινέζου σκηνοθέτη Zheng Yunchang (2024, 83’) με ελληνικούς και αγγλικούς υπότιτλους.

Η ταινία προσεγγίζει με λεπτότητα και στοχαστική ματιά τα ζητήματα της απώλειας και της θνητότητας, αποτελώντας αφετηρία για έναν ουσιαστικό διάλογο με το κοινό. Την ταινία θα προλογίσουν ο Καθ. Κ. Σπανουδάκης, Πρόεδρος του ΕΣ της Δ.Κ.Β.Ρ., και η Καθ. Χλόη Μπάλλα, Πρόεδρος του Κέντρου Αρχαίου Ελληνικού και Κινεζικού Πολιτισμού.
Μετά την προβολή της ταινίας θα ακολουθήσει σχολιασμός από τον Βαγγέλη Καραδήμα, Καθηγητή στο Τμήμα Ψυχολογίας του Πανεπιστημίου Κρήτης, καθώς και συζήτηση με το κοινό.
Παράλληλα, στο φουαγιέ της Δημόσιας Βιβλιοθήκης, θα υπάρχει έκθεση ελληνικών βιβλίων με θέμα την κινέζικη φιλοσοφία.
Η είσοδος για το κοινό είναι ελεύθερη.
Τόπος: Δημόσια Κεντρική Βιβλιοθήκη Ρεθύμνου
Ημέρα: 19 Νοεμβρίου
Ώρα: 19:00

Διάλεξη με θέμα: «Αυτογνωσία & Εσωτερισμός: Συνάντηση Τέχνης, Επιστήμης, Φιλοσοφίας και Θρησκείας»
2025-11-19 19:30 | Theorist Cafe, Καζαντζάκη 1,, Ρέθυμνο, Κρήτη, 74100, Greece
Ο Γνωστικός Πολιτιστικός Σύλλογος Samael – Lakhsmi σας προσκαλεί την Τετάρτη 19 Νοεμβρίου στις 19:30 στη Διάλεξη με θέμα: «Αυτογνωσία & Εσωτερισμός: Συνάντηση Τέχνης, Επιστήμης, Φιλοσοφίας και Θρησκείας»
Τοποθεσία: Βιβλιοκαφέ «Theorist» Καζαντζάκη 1, ΡΕΘΥΜΝΟ
ΕΙΣΟΔΟΣ ΕΛΕΥΘΕΡΗ – ΠΕΡΙΟΡΙΣΜΕΝΕΣ ΘΕΣΕΙΣ
Θα μελετήσουμε τη Γνωστική Διδασκαλία, ως μια Συμπαντική Γνώση, η οποία μας βοηθάει μέσω της Τέχνης, της Επιστήμης, της Φιλοσοφίας και της Θρησκείας, να γνωρίσουμε τόσο τον εαυτό μας όσο και τα μυστήρια της ζωής και του θανάτου.
Η διάλεξη αυτή αποτελεί την έναρξη ενός Βιωματικού Σεμιναρίου Αυτογνωσίας & Εσωτερισμού (22 Μαθημάτων) που θα πραγματοποιείται μια φορά την εβδομάδα, κάθε Τετάρτη στις 19:30.
Στο Σεμινάριο αυτό θα αναλύσουμε θέματα Εσωτερικής Ψυχολογίας και Πρακτικής Φιλοσοφίας καθώς επίσης και διάφορους Συμπαντικούς Νόμους καθώς και Τεχνικές Διαλογισμού και Αφύπνισης της Συνείδησης. Κάθε μάθημα θα περιλαμβάνει τόσο Θεωρητικό όσο και Πρακτικό μέρος.
Για δήλωση συμμετοχής καλέστε μας στο 6944393627
Ποιοι είμαστε;
Ο Γνωστικός Πολιτιστικός Σύλλογος Samael – Lakhsmi είναι μη κερδοσκοπικός και μοιράζεται ελεύθερα τις Πνευματικές Διδασκαλίες των σύγχρονων Δασκάλων, Α.Δ. Samael Aun Weor, Α.Δ. Lakhsmi και Α.Δ. Michael. Αυτές οι Διδασκαλίες στοχεύουν να βοηθήσουν τους Αναζητητές της αλήθειας και της σοφίας στην Αυτογνωσία και στην Αφύπνιση της Συνείδησης.

Προβολή ταινίας μικρού μήκους με τίτλο «Είδα ένα Όνειρο»
2025-11-20 19:30 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Προβολή της ταινίας μικρού μήκους με τίτλο «Είδα ένα Όνειρο» θα πραγματοποιηθεί στις 20 Νοεμβρίου 2025 και ώρα 19:30 στο Σπίτι του Πολιτισμού στο Ρέθυμνο.
Μία υπέροχη πρωτοβουλία της εικαστικού Μαλβίνας Τσιώρα, με πρωταγωνιστές τους μαθητές του 13ου Δημοτικού Σχολείου Ρεθύμνου.
Η ταινία αντλεί την έμπνευσή της από τα καταγεγραμμένα όνειρα των παιδιών, με αναφορές στο βιβλίο “Η ποιητική του χώρου” του Gaston Bachelard.
Η ταινία αυτή δημιουργήθηκε με την ευγενική χορηγία και τη βοήθεια του συλλόγου γονέων και κηδεμόνων, καθώς και της διεύθυνσης του σχολείου.
Η είσοδος θα είναι ελεύθερη και εντός του χώρου θα υπάρχει και έκθεση φωτογραφικού υλικού από τα γυρίσματα.
Οι διοργανωτές αναφέρουν σχετικά:
«Κοντοζύγωσε το Όνειρο και θα το δούμε όλοι και όλες μαζί πολύ σύντομα στο Σπίτι του Πολιτισμού στο αγαπημένο μας Ρέθυμνο!
Παιδιά – χελώνες, παιδιά – πτηνά, παιδιά που κατοικούν μέσα σε κοχύλια και που ονειρεύονται πάνω σε δέντρα και μέσα σε θάλασσες. Το project αυτό είναι ο καρπός μιας μακράς δημιουργικής διαδρομής που ξεκίνησε 2 χρόνια πριν μέσα στις αίθουσες του δημοτικού σχολείου τις ώρες των εικαστικών.
Με σημείο αναφοράς μας έργα σουρεαλιστών καλλιτεχνών, όπου το ονειρικό στοιχείο αποτελεί τον πυρήνα του έργου τους, δημιουργήσαμε τα προσωπικά μας ημερολόγια ονείρων σκιτσάροντας και καταγράφοντας τα όνειρα μας τα οποία μοιραζόμασταν ανοιχτά κατά τη διάρκεια των μαθημάτων. Προς το τέλος της χρονιάς συγκεντρώσαμε κάποια από αυτά και αποφασίσαμε να τα κάνουμε ταινία!
Με μοναδική κάμερα μια Canon 1100D και ένα Drone, με 11 παιδιά – μαθητές (τους μόνους πρωταγωνιστές της ταινίας) ξεχυθήκαμε σε παραλίες, βουνά και λιβάδια πραγματοποιώντας λήψεις σκηνών οι οποίες προέκυψαν ως επί των πλείστων διαδραστικά μεταξύ των παιδιών με κάποιες σκηνοθετικές παρατηρήσεις από πλευράς μου, τις οποίες ήρθε να ντύσει το υπέροχο έργο του Gaston Batchelard “Η Ποιητική του Χώρου”.
Μέσα από αυτό το μικρό και γενναίο εγχείρημα κρατάμε το όνειρο μας ζωντανό θίγοντας έννοιες σχετικές με το ταξίδι της ενηλικίωσης, την αφύπνιση, την αλληλεγγύη και την συλλογικότητα, την κατοίκηση, της πολύτιμη σύνδεσης Φύσης-Ανθρώπων-Ζώων, την αναγκαιότητα της φαντασίας και προπάντων το αυτονόητο δικαίωμα μας στο όνειρο!]».
Σύλληψη/σενάριο/σκηνοθεσία: Μαλβίνα Τσιώρα
Μοντάζ: Άγγελος Μορφονιός
Παίζουν: Βιδιαδάκης Βαγγέλης, Γαλανάκη Γεωργία, Γατούδη Ηλέκτρα-Χριστίνα, Κουτσοπούλου Άννα, Μπανάι Γκλεντιον, Οικονόμου Μελίνα, Παπαδομανωλάκης Γιώργος, Προτοντουάρι Εβελίνα, Σκουλή Νίκη, Χαλκιαδάκης Φίλιππος, Χατζηδάκη Ζωή
Χορηγός: Σύλλογος γονέων & κηδεμόνων του 13ου Δημοτικού σχολείου Ρεθύμνου.

Κρητική βραδιά με το Χρύσανθο Μακράκη
2025-11-20 22:00 | Μεζεδοπωλείο Αλλού γι’ αλλού, Νικολάου Πλαστήρα 2, Ρέθυμνο, Ρεθύμνου, 74100, Ελλάδα
Ο Χρύσανθος Μακράκης με το συγκρότημα του σε μια κρητική βραδιά στο μεζεδοπωλείο «Αλλού γι’ αλλού».
Τηλέφωνο κρατήσεων 6974025703.

«Και να, τι θέλω τώρα να σας πω»: Συναυλία – αφιέρωμα στον Θάνο Μικρούτσικο
2025-11-21 19:00 - 21:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
H Τομεακη Επιτροπή Ρεθύμνου του ΚΚΕ συνεχίζει και φέτος τα αφιερώματα στους μεγάλους Έλληνες συνθέτες. Φέτος, η εκδήλωση θα είναι αφιερωμένη στον μεγάλο Θάνο Μικρούτσικο, με τίτλο “και να τι θέλω τώρα να σας πω”.
Συντελεστές τις εκδήλωσης είναι οι:
Σάκης Σακελλαρίδης, κιθάρα, μπουζούκι και φωνή
Αλεξάνδρα Βεργαδή, φωνή
Σπύρος Ξενιτοπουλος, πλήκτρα, φωνή
Άρης Συσκάκης, βιολί
Μάνος Χουδετσανάκης, κιθάρα, φωνή
Γιώργος Ζαμπακάς, τύμπανα.
ΣΤΗΝ ΕΚΔΗΛΩΣΗ ΘΑ ΑΠΕΥΘΥΝΕΙ ΧΑΙΡΕΤΙΣΜΟ, Η ΚΟΡΗ ΤΟΥ ΣΥΝΘΕΤΗ, ΚΩΝΣΤΑΝΤΙΝΑ ΜΙΚΡΟΥΤΣΙΚΟΥ
Παρασκευή 21/11 και ώρα 19:00.
Σπίτι του Πολιτισμού, Ρέθυμνο.
Η είσοδος στην εκδήλωση θα γίνεται με προσκλήσεις που διατίθενται από τις οργανώσεις του ΚΚΕ και της ΚΝΕ.

Μουσική βραδιά στην Ταβέρνα Πολόπετρος
2025-11-21 20:00 | Ταβέρνα Πολόπετρος, Polopetros Cretan Tavern, Roustika, Ρεθύμνου, 740 58, Greece
Μουσική βραδιά στην Ταβέρνα Πολόπετρος στα Ρούστικα Ρεθύμνου με τη Μαρία Δασκαλάκη (φωνή, βιολί), τον Γιάννη Κορίνθιο (φωνή, κιθάρα) και το Βασίλη Δασκαλάκη (πνευστά, φωνή).
Έναρξη 20.00.
Τηλ 28310 91139

Ο CrystAlex ζωντανά στο «Καναβάτσο»
2025-11-21 20:30 | Καφενείο Καναβάτσο, Prevelaki, Rethymno, Ρεθύμνου, 741 31, Greece
Ο CrystAlex ζωντανά στο «Καναβάτσο» (Παντ. Πρεβελάκη 24, Σοχώρα – Ρέθυμνο) με δικές του επιτυχίες και πολλές ελληνικές ροκ μπαλάντες.
Κάθε Παρασκευή στις 20:30.
Τηλ. 6955 64 47 27.

Η παράσταση «Σέρρα - Η ψυχή του Πόντου» στο Cineland Παντελής
2025-11-21 21:00 | Cineland Παντελής, Εμμανουήλ Πορτάλιου 3, Ρέθυμνο, Ρεθύμνου, Ελλάδα
«Θα σας διηγηθώ την ιστορία του πατέρα μου… γιατί άραγε;»
Η παράσταση «Σέρρα-Η ψυχή του Πόντου», βασισμένη στο ομώνυμο μυθιστόρημα του Γιάννη Καλπούζου, με την εξαιρετική ερμηνεία της Χρύσας Παπά, συνεχίζει για τέταρτη χρονιά την Πανελλαδική και Ευρωπαϊκή της περιοδεία, κάνοντας μια στάση στο Ρέθυμνο.
Η μεγάλη καλλιτεχνική επιτυχία με τα συνεχόμενα sold out των τριών τελευταίων ετών, το «Σέρρα» υμνήθηκε από κοινό και κριτικούς, στην Αθήνα, τη Θεσσαλονίκη, σε μεγάλες πόλεις της Ελλάδας, στο Βερολίνο, το Ντίσελντορφ και τη Στουτγκάρδη της Γερμανίας, καθώς και στη Στοκχόλμη της Σουηδίας, με το κοινό να γεμίζει τις θεατρικές αίθουσες όπου και αν παρουσιάστηκε.
Μια θεατρική εμπειρία που συνεπαίρνει τον θεατή σε ένα μοναδικό ταξίδι, απ’ όπου και αν κατάγεται.
Μία ηθοποιός. 12 ρόλοι.
Η Λεμονιά παρουσιάζεται στο κοινό για να αφηγηθεί την ιστορία του πατέρα της, του Γαληνού Φιλονίδη. Μια ιστορία που ξεκινάει το 1915 και ολοκληρώνεται το 1962, στην Τραπεζούντα και άλλες περιοχές του Πόντου, στην Αμπχαζία και στο Καζακστάν. Ο Γαληνός διχάζεται ανάμεσα σε δυο γυναίκες, δοκιμάζονται οι ηθικές του αρχές κι έρχεται αντιμέτωπος με τις τρικυμίες της ψυχής, αλλά και με την αγριότητα των εκτοπισμών και των διώξεων εκείνης της περιόδου, ενώ στο πρόσωπο του και στην πορεία του αντανακλούν τα δεινά των Ελλήνων του Πόντου και των Αρμενίων.
Ένα έργο γεμάτο έρωτα, μυστήριο, ραδιουργίες, τρυφερότητα, αγάπη, εξαθλίωση και αξιοπρέπεια. Ένα ταξίδι που γράφει η ζωή, που φαντάζει με τις φλόγες του χορού της φωτιάς, του χορού Σέρρα.
Ερμηνεία: Χρύσα Παπά
Σκηνοθεσία: Σωτήρης Χατζάκης
Συγγραφέας και θεατρική διασκευή: Γιάννης Καλπούζος
Διάρκεια: 90′
Η παράσταση θα πραγματοποιηθεί στον κινηματογράφο «CINELAND ΠΑΝΤΕΛΗΣ», την Παρασκευή 21 Νοεμβρίου. Ώρα παράστασης: 21.00.
Τιμές εισιτηρίων:
Κανονικό: 17€
Μειωμένο (φοιτητικό, μαθητικό, ανέργων, ΑμεΑ): 15€
Διάθεση εισιτηρίων: Ταμείο κινηματογράφου και εδώ https://buff.ly/9drt1GS

Ο Νίκος Ζωιδάκης στο «Αλλού γι' Αλλού»
2025-11-21 22:00 | Μεζεδοπωλείο Αλλού γι’ αλλού, Νικολάου Πλαστήρα 2, Ρέθυμνο, Ρεθύμνου, 74100, Ελλάδα
Ο Νίκος Ζωιδάκης με το συγκρότημα του ζωντανά στο Μεζεδοπωλείο «Αλλού γι’ Αλλού».
Τηλ. 6974025703

Ο Αναστάσης Μπούχλης και ο Αντώνης Κουράκης στην Ταβέρνα Πόπη
2025-11-21 22:00 | Ταβέρνα Πόπη, Ταβέρνα Πόπη, Ρέθυμνο, Ρεθύμνου, 74100, Ελλάδα
Ο Αναστάσης Μπούχλης και ο Αντώνης Κουράκης με το συγκρότημα τους στην Ταβέρνα Πόπη.
Παρασκευή 21 Νοεμβρίου – Έναρξη 22:00.
Τηλ επικοινωνίας: 2831072270.

Προβολή παιδικής ταινίας στο 16ο Δημοτικό Σχολείο Ρεθύμνου
2025-11-22 17:00 | 16ο Δημοτικό Σχολείο Ρεθύμνου, Ιεράς Μητροπόλεως 11, Ρέθυμνο, Ρεθύμνου, 74132, Greece
Το 16ο Δημοτικό Σχολείο Ρεθύμνου προσκαλεί μαθητές και γονείς σε μια ξεχωριστή κινηματογραφική βραδιά που διοργανώνει η ΣΤ’ τάξη.
Η προβολή θα πραγματοποιηθεί το Σάββατο 22 Νοεμβρίου 2025, στις 17:00, στο αμφιθέατρο του σχολείου.
Η ταινία που επέλεξαν τα παιδιά είναι το πολυαγαπημένο animation WALL·E της Disney–Pixar.
Η είσοδος είναι 3€ και περιλαμβάνει ποπ κορν.

Βιωματικό εργαστήρι PLEXUS για ενήλικο κοινό στο 8ο Φεστιβάλ Τέχνης Ν.Σ.
2025-11-22 18:00 - 20:00 | Σπίτι του Πολιτισμού, Βερνάδου 10, Ρέθυμνο, Ρεθύμνου, 74100, Ελλάδα
Εξερευνώντας τα όρια της τέχνης και της έκφρασης από τους [nomades artcore]
Το 8ο Φεστιβάλ Τέχνης Ν.Σ. σε συνδιοργάνωση με το Τμήμα Πολιτισμού του Δήμου Ρεθύμνης σας προσκαλεί στην τελευταία του εκδήλωση για το 2025.
Το Σάββατο 22 Νοεμβρίου η ομάδα [nomades artcore], μετά την ολοκλήρωση του καλλιτεχνικού εργαστηρίου PLEXUS και τη μεγάλη ανταπόκριση από εκπαιδευτικούς και μαθητές/τριες της Β΄βάθμιας Εκπαίδευσης Ρεθύμνου, ανοίγει για μία μόνο ημέρα το εργαστήρι για ενήλικο κοινό.
Ένα θεατρικό εικαστικό εργαστήρι, μια βιωματική περιήγηση, που θα συνομιλήσει με τα έργα της έκθεσης, θα εμπνευστεί από την θεματική του και θα συνθέσει νέες αναπαραστάσεις μέσα από το βλέμμα των συμμετεχόντων.
Με αφορμή την έκθεση και με εργαλεία τις τεχνικές θεάτρου, οι συμμετέχοντες/ουσες θα έρθουν σε επαφή με την τέχνη των εικαστικών και της αρχιτεκτονικής, θα κατανοήσουν την έννοια του ορίου, της διερεύνησης και διεύρυνσης αυτού και την ελευθερία της ατομικής και συλλογικής έκφρασης, ώστε να συνθέσουν το δικό τους ζωντανό γλυπτό.
Πώς ερμηνεύουμε έργα σύγχρονης τέχνης; Πώς συνομιλούν με το παρόν και με τις δικές μας εμπειρίες;
Ένα θεατρικό εργαστήριο που θα μας δώσει την δυνατότητα να γνωρίσουμε την έννοια του Καννάβου με βιωματικό τρόπο. Στόχος να αναπτύξουμε την κριτική μας ικανότητα εκτός των συμβατικών πλαισίων, να εστιάσουμε στην αφαίρεση, το συμβολισμό και την πειραματική φύση της μοντέρνας τέχνης, να δώσουμε τις δικές μας ερμηνείες και να ευαισθητοποιηθούμε σε σημαντικά θέματα οξύνοντας την κοινωνική μας συνείδηση.
Το 8th N.S. Art Festival 2025, πραγματεύεται την έννοια του Καννάβου ως ίχνος, χώρος, κάδρο, όριο, ουτοπία.
Επιμέλεια έκθεσης: Χρυσούλα Σκεπετζή και Κωστής Καπελώνης.
Ταυτότητα Εργαστηρίου:
Σάββατο 22 Νοεμβρίου 2025 – ώρα: 18:00 – 19:45
Μέγιστος αριθμός συμμετεχόντων: 20 άτομα
Τόπος διεξαγωγής: Σπίτι του Πολιτισμού, Ρέθυμνο
Είσοδος Δωρεάν. Μόνο με κράτησης θέσεων
Επικοινωνία: oi.nomades@gmail.com |6949745793
Δημιουργία εργαστηρίου: Κωνσταντίνα Γιασεμίδου, Πέτρος Ρούσσος, Γιάννης Σιούτης
Το εργαστήριο πραγματοποιήθηκε για τα σχολεία με την αιγίδα και την χρηματοδότηση του Υπουργείου Πολιτισμού και Αθλητισμού.
Η μουσικο-θεατρική παράσταση του Σταύρου Σιόλα “Της Άρνης το Νερό και άλλα μουσικά μονόπρακτα” – που ήταν προγραμματισμένη για την ίδια ημέρα – αναβάλλεται λόγω τεχνικών προβλημάτων.
